مامون الرشید

ابو العباس عبد اللہ بن ہارون المامون (14 ستمبر 786ء - 9 اگست 833ء) ساتویں عباسی خلیفہ تھے، جنھوں نے 813ء سے 833ء میں اپنی وفات تک حکومت کی۔ وہ مامون الرشید کے نام سے زیادہ مشہور ہیں۔

 تعلیم و تربیت 
پانچ برس کی عمر میں مامون کی تعلیم و تربیت بڑے اہتمام سے شروع ہوئی۔ کسائی نحوی اور یزیدی قرآن پڑھانے کے لیے مقرر ہوئے۔ ہارون نے خلفا کے دستور کے مطابق مامون کو 182ھ (798 ) جعفر برمکی کے حوالے کیا جس سے مامون کی قابلیت اور لیاقت میں بے پناہ اضافہ ہوا۔ یزیدی کا بیٹا محمد بھی جو نہایت متبحر اور شاعر تھا مامون کی تربیت پر مامور تھا۔

مامون کو مورخوں نے حافظ القرآن لکھا ہے ( خلفا میں صرف حضرت ابوبکر، عثمان اور مامون الرشید حافظ القرآن گذرے ہیں بحوالہ سیوطی ص 24)۔

قرآن مجید ختم کرنے کے بعد مامون نے نحو و ادب پڑھنا شروع کیا اور وہ مہارت حاصل کی کہ جب کسائی نے ایک موقع پر امتحان لیا اور نحو کے متعدد مسئلے پوچھے تو اس نے اس برجستگی سے سوالوں کے جواب دیے کہ خود کسائی کو تعجب ہوا اور ہارون نے جوش طرب میں سینے سے لگا لیا ( دراری فی ذکر الزاری ص 29

 اخلاق و عادات 
مامون کی نسبت مورخین کے متفقہ الفاظ یہ ہیں۔
تمام خلفائے بنی العباس میں کوئی تخت نشین دانائی، عزم، بردباری، علم، رائے، تدبیر، ہیبت، شجاعت، عالی حوصلگی، فیاضی میں اسے سے افضل نہیں گذرا۔ مامون کا ادعا کچھ بے جا نہ تھا کہ معاویہ کو عمر بن العاص کا بل تھا، عبد الملک کو حجاج کا اور مجھ کو اپنا۔

ہارون الرشید اکثر کہا کرتا تھا کہ
میں مامون میں منصور کا حزم، مہدی کی خدا پرستی، ہادی کی شان و شوکت پاتا ہوں۔ ان باتوں پر اگر اس کے عفو و انکسار، بے تکلفی، سادہ مزاجی کی صفتیں بڑھائی جائیں تو افضلیت کا دائرہ جس کو مورخین نے بنی العباس تک محدود کیا تھا، تمام سلاطین اسلام پر محیط ہو جاتا ہے۔

مامون کا اپنا قول تھا کہ مجھ کو عفو میں ایسا مزہ آتا ہے کہ اس پر ثواب ملنے کی توقع نہیں۔

 عفو کا واقعہ 
عبد اللہ بن طاہر کا بیان ہے کہ ایک بار مامون کی خدمت میں حاضر تھا۔ اس نے غلام کو آواز دی مگر صدائے برنخاست۔ پھر پکارا تو ایک ترکی غلام حاضر ہوا اور آتے ہی بڑبڑانے لگا کہ کیا غلام کھاتے پیتے نہیں؟ جب ذرا کسی کام کے لیے باہر گئے تو آپ یا غلام یا غلام چلانے لگتے ہیں۔ آخر “یا غلام“ کی کوئی حد بھی ہے؟
مامون نے سر جھکا لیا اور دیر تک سربگریبان رہا۔ میں نے سمجھا کہ بس اب غلام کی خیر نہیں۔ مامون میری طرف مخاطب ہوا اور کہا کہ “ نیک مزاجی میں یہ بڑی آفت ہے کہ نوکر اور غلام شریر اور بد خو ہو جاتے ہیں مگر یہ تو نہیں ہو سکتا کہ ان کے نیک خو کرنے کے لیے میں بد مزاج ہو جاؤں۔

مامون از مولانا شبلی نعمانی

تراجم كا شوق:

مامون رشید کو دوسری زبانوں کے تراجم کا از حد شوق تھا، انھوں نے بہت سی یونانی کتابوں کے عربی تراجم کروائے اور ان تراجم پر زر کثیر صرف کیا، ان تراجم میں اقلیدس کا ترجمہ خاص اہمیت کا حامل ہے، مگر ان تمام تراجم اور ان پر کافی تحقیقی کاموں اس وقت دریاء برد کر دیا گیا جب ہلاکو خان نے بغداد کوتباہ و تاراج کیا، مامون رشید نے 190ھ سے 218ھ تک حکومت کی

خلیفہ مامون رشید کے چند سبق آموزاقوالِ :
 اے مامون! طاعت باری تعالیٰ اتنی زیادہ کر جتنی کہ تجھے اس کے ساتھ احتیاج ہے۔
 انسان کو گناہ اتنے ہی کرنے چاہیے جس قدر ان کی عقوبت کی تاب لاسکے۔
 زیر دستوں پر اس قدر ظلم مت کرو کہ اگر خدائے روزگار انھیں تم سے زبردست بنادے تو ان کے انتقام کی تاب نہ لاس کو۔
 جب غصہ تم پر غالب آجائے تو خاموشی اختیار کرو۔
 ایسے فائدوں سے درگزر کرو جس سے دوسروں کا نقصان ہو۔
 اپنے کاموں کی بنیاد محبت و آشتی پر رکھو نہ کہ قہر و غضب پر۔
 دوست اس کو سمجھو جو خلوت میں تمھارے عیب تم پر ظاہر کرکے تمھیں تنبیہ کرے اور تمھارے پیچھے لوگوں میں تمھاری تعریف کرے اور مصیبت کے وقت تمھاری ہمراہی کرے۔
 دو جہاں کی نیکی کا سرمایہ نیک اعتقاد ہے۔
 ایسی راستی سے جو کسی کو فائدہ نہ پہنچائے اور لوگوں کا دل دُکھائے پرہیز کرو۔
 جو کوئی سچ بولنے میں مشہور و معروف ہو گیا اگر مصلحت کی وجہ سے کسی وقت جھوٹ بھی بول دے تو سچ سمجھا جاتا ہے، اس کے خلاف اگر مسلسل جھوٹ بولنے والا اگر کسی وقت سچ بھی بولے تو جھوٹ ہی سمجھا جاتا ہے۔
 یقین رکھو! جو درہم ناجائز طریقہ سے حاصل کیا جاتا ہے وہ ہزار دینار کے لیے حجاب بن جاتا ہے، جو کوئی اس پر یقین نہ کرے وہ تو شیطان ہی ہے۔
 خرچ آمدنی کے حساب کرو تاکہ محتاجی سے بچ جاؤ۔
 تونگری قناعت میں ہے اور درویشی زیادہ نہ طلب کرنے میں ہے۔
 اگر کسی نے توکل کے برخلاف زیادہ کی طلب کی اگر اس کو بہت سا مال بھی دیدیا جائے تب بھی اس کی طلب ختم نہیں ہو سکتی۔
 مال حاصل کرنا آسان ہو سکتا ہے مگر اس سے فائدہ اٹھانا اور حفاظت کرنا مشکل۔
 عاقبت اندیشی کو طلبِ مال پر مقدم رکھو۔
 اگر تمھارے اخلاق اچھے ہیں اور تم خوش کلام ہو تو سبھی تم سے محبت کریں گے۔
 جو شخص کسی کی عیب جوئی کرے وہ کسی کا دوست نہیں۔
 مزید دیکھیے 
 بیت الحکمت
 الفضل ابن سہل

 حوالہ جات 

 مزید پڑھیے 


 جان بگوٹ گلوب The Empire of the Arabs, Hodder and Stoughton, London, 1963.
 Peter Tompkins, "Secrets of the Great Pyramid", chapter 2, Harper and Row, 1971.
 E. de la Vaissière, Samarcande et Samarra. Elites d'Asie centrale dans l'empire Abbasside, Peeters, 2007 
 Michael Cooperson, Al-Ma’mun, Oneworld Publications, Oxford, 2005
 Dimitri Gutas, Greek Thought, Arabic culture: the Graeco-Arabic translation movement in Baghdad and early Abbasid society Routledge, London, 1998
 Hugh N. Kennedy, The Early Abbasid Caliphate, a political History, Croom Helm, London, 1981
 John Nawas, A Reexamination of three current explanations for Al-Ma’mun’s introduction of the Mihna, International Journal of Middle Eastern Studies 26, (1994) pp. 615–629
 John Nawas, John The عقیدہ خلق قرآن of 218 A.H./833 A.D. Revisited: An Empirical Study, Journal of the American Oriental Society 116.4 (1996) pp. 698–708


 بیرونی روابط 

  Al-Mamum: Building an Environment for Innovation
  (PDF version)

زمرہ:الف لیلہ و لیلہ کے افسانوی کردار
زمرہ:ایرانی نژاد عراقی شخصیات
زمرہ:خلافت عباسیہ میں خراسان
زمرہ:عباسی خلفا
زمرہ:عرب بازنطینی جنگوں کی عباسی شخصیات
زمرہ:عرب مسلم شخصیات
زمرہ:فارسی شخصیات
زمرہ:معتزلیت
زمرہ:نویں صدی کی عرب شخصیات
زمرہ:نویں صدی کے عباسی خلفا
زمرہ:نویں صدی میں ایشیا کے حکمران
زمرہ:ہارون الرشید
زمرہ:یورپ میں نویں صدی کے حکمران
زمرہ:786ء کی پیدائشیں
زمرہ:833ء کی وفیات

زمرہ:جیزا کا عظیم اہرام
زمرہ:دسویں صدی کی شخصیات
زمرہ:آٹھویں صدی کی شخصیات
زمرہ:تخلیق قرآن کی آزمائش کے لوگ
زمرہ:نویں صدی کے گورنر
زمرہ:عرب
زمرہ:قرون وسطی کے مسلمان سپاہ سالار
زمرہ:معتزلہ
زمرہ:170ھ کی پیدائشیں
زمرہ:بغداد میں پیدا ہونے والی شخصیات
زمرہ:218ھ کی وفیات
زمرہ:بغداد میں وفات پانے والی شخصیات
زمرہ:خراسان کی شخصیات
زمرہ:قریش کی شخصیات
زمرہ:خاندانی شجرہ نسب سانچے